Diari Oficial de la Generalitat Valenciana


Sumari del DOGV 7709, del 01-02-2016 (2016/405)

RESOLUCIÓ de 7 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 116/15-AIA Benicarló.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7709

Data del DOGV
:   01-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/405


Data del document
:   07-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Benicarló
    * impacte ambiental

RESOLUCIÓ de 7 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 116/15-AIA Benicarló. [2016/405]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 116/15-AIA Benicarló.  
  
  
«Estimació d'impacte ambiental  
Expedient: 116/0070-IUU.  
Títol: Projecte d'urbanització del polígon industrial sector 11, Collet II de Benicarló.  
Promotor: Ajuntament de Benicarló.  
Autoritat substantiva: Ajuntament de Benicarló.  
Localització: polígon industrial Sector 11, Collet II de Benicarló (Castelló).  
  
Descripció del projecte  
L'Ajuntament de Benicarló promou la urbanització del polígon industrial Sector 11, Collet II. El pla general d'ordenació urbana de Benicarló, aprovat definitivament el 29 de juliol de 1986, defineix el sector 11 com a sòl urbanitzable no programat d'ús industrial. Sobre el dit sector es va redactar el corresponent pla parcial d'ordenació i el projecte de reparcel·lació. En el document d'homologació, es va traçar l'ordenació detallada del sector, es van implantar les zones edificables i es van establir els estàndards del reglament de planejament vigent. El sector té una superfície total de 214.894 m², amb ús global i característic industrial. Les característiques generals del projecte són:  
  
  
Característiques del sector segons el pla parcial  
Superfície total del sector 214.894,00 m²  
Superfície edificable 137.013,46 m²  
Espai lliure privat 4.571,25 m²  
Espais lliures (JL) 25.919,75 m²  
Dotacions (ID) 19.273,14 m²  
Serveis viaris i aparcament V (RV-AV) 28.116,40 m²  
Ús global i característic Industrial  
  
  
Redactat un projecte d'urbanització, va ser aprovat pel ple municipal en data 28 de desembre de 2006. Atés el temps transcorregut, per a l'execució efectiva de la urbanització ha sigut necessari redactar i tramitar una modificació per a introduir els canvis tècnics necessaris per a la seua adaptació als requisits de les companyies subministradores i l'actualització dels preus. S'ha previst executar la urbanització del sector en tres fases:  
- La primera fase se centra en la urbanització dels vials perimetrals de l'illa industrial on està implantada la indústria química IFF i els terrenys necessaris per a la seua ampliació. S'executarà el viari que permet connectar la plaça de l'estació de ferrocarril amb el viari paral·lel a la rambla de Cervera.  
- La segona i tercera fases es corresponen amb la urbanització definitiva de les parcel·les destinades a equipaments i a la resta del sector.  
El projecte preveu les seccions dels vials i les seues característiques constructives, així com la configuració de les zones enjardinades. També es detalla el disseny de les xarxes de clavegueram, de drenatge, d'abastiment d'aigua i reg, d'enllumenat públic, de telecomunicacions i elèctrica, així com la senyalització viària.  
Tramitació administrativa  
Amb data 20 d'octubre de 2014, l'Ajuntament de Benicarló va registrar consulta a aquest òrgan ambiental, per mitjà de la qual es pretenia l'inici de l'avaluació d'impacte ambiental del projecte, d'acord amb el que preveu el Reial Decret Legislatiu 1/2008, d'11 gener. Amb data 16 d'abril de 2015, es va emetre un informe que indicava que el projecte estava sotmés a estimació d'impacte ambiental, i determinava l'abast que havia de tindre l'estudi d'impacte ambiental del projecte i el procediment aplicable, i assenyalava la legislació aplicable al projecte en matèria d'avaluació d'impacte ambiental.  
Amb data 23 de setembre de 2015, s'ha registrat un escrit de l'Ajuntament, per mitjà del qual se sol·licita l'emissió de l'estimació d'impacte ambiental. El dit escrit comunica que l'expedient ha sigut sotmés a informació pública (anunci en el BOP de 25 de juny de 2015 i al tauler municipal des del 15 de juny, així com exposició en la pàgina web municipal de la documentació), i s'hi ha rebut una al·legació de l'empresa IFF, SL, en relació amb un error material que ha sigut esmenat en l'estudi d'impacte ambiental. S'adjunta còpia de la documentació de l'expedient, que inclou:  
- Projecte d'urbanització i annexos, en particular un d'aquests constituït per l'estudi de gestió de residus de construcció.  
- Memòria i annexos de l'estudi patrimonial.  
- Estudi d'impacte ambiental (d'ara en avant, EIA) i document de síntesi.  
  
Afeccions legals  
La tramitació del projecte, d'acord amb allò que ha indicat l'Ajuntament, es regeix per la Llei 5/2014, de 25 de juliol.  
Tenint en compte el que disposa el Decret 162/1990, de 15 d'octubre, segons la redacció que en fa el Decret 32/2006, de 10 de març, el projecte constitueix un supòsit d'estimació d'impacte ambiental de projectes (annex II, apartat 3.f, projectes d'urbanització de plans parcials d'ús industrial, que desenvolupen plans generals d'ordenació urbana o normes subsidiàries i complementàries del planejament no sotmesos a avaluació o estimació d'impacte ambiental).  
La gestió de residus queda regulada per la normativa en la matèria, en particular, en la Llei 22/2011, de 28 de juliol; en la Llei 20/1986, de 14 de maig, i en la Llei 10/2000, de 12 de desembre, així com el seu desplegament reglamentari. El Reial Decret 105/2008, d'1 de febrer, regula la gestió dels residus de construcció i demolició.  
La Llei 7/2002, de 3 de desembre, i la Llei 37/2003, de 17 de novembre, regulen les condicions a complir en matèria de contaminació acústica.  
Tot això, sense perjuí de les autoritzacions que calga obtenir d'altres organismes, de conformitat amb la normativa sectorial que hi siga aplicable.  
  
Consideracions ambientals  
L'àmbit del projecte està totalment antropitzat, sense presentar característiques o elements naturals d'interés. Alberga en l'actualitat tant edificacions residencials (al sud i a l'est) com industrials (al nord-oest). El sector està enclavat entre zones ja urbanitzades, excepte al nord, on se situa la rambla de Cervera. No hi ha en l'entorn espais naturals protegits. Els elements agrícoles existents en el sector (estructures de reg, vestigis d'arbratge de cultiu, cases rurals) són resultat de l'antic ús de les terres, actualment en estat d'abandó. La vegetació actual és bàsicament ruderal i nitròfila. No hi ha fauna d'interés que puga resultar afectada per les obres.  
  
L'expedient acompanya la memòria d'impacte patrimonial. El sector se situa en una zona de baix potencial paleontològic. No s'han trobat evidències en superfície de la presència de restes o vestigis que delaten l'existència de jaciment arqueològic. S'han elaborat fitxes específiques de tots els béns etnològics presents en la zona, que presenten un cert grau d'interés cultural per al terme municipal però un valor arquitectònic degradat. Durant l'execució del projecte d'urbanització se'n demoliran quatre, cap catalogat ni en bon estat de conservació. Huit elements identificats més s'integren en el projecte.  
  
El llit rambla de Cervera porta associat un cert risc d'inundació segons la cartografia del PATRICOVA, encara que no segons la del SNCZI. Entre les obres d'urbanització previstes, s'inclou l'execució d'un mur de protecció contra inundacions de 30 cm de grossària i 2,5 m d'alçària. En la fase de consulta ambiental prèvia, el Servei d'Ordenació del Territori va informar, en data 20 de març de 2015, que atenent que el projecte preveu mesures de minimització de les possibles afeccions d'inundabilitat i que aquestes mesures ajuden a un altre tipus d'incidències determinades per la geomorfologia de la zona, es conclou que el sector no està afectat per risc d'inundació.  
  
La indústria IFF, SL, pertanyent al sector químic i preexistent en el sector, està afectada pel llindar superior del Reial Decret 1254/1999, de 16 de juliol, relatiu a risc d'accidents greus.  
Les xarxes de subministrament i evacuació es projecten davall els vials del sector. Es coordinen les obres amb l'execució de la desviació de les línies elèctriques existents en l'àmbit del sector.  
Segons s'inclou en l'EIA, s'ha previst utilitzar en les zones verdes la terra vegetal existent, garbellada i abonada. Així mateix, part del material remogut s'utilitzarà per al rebliment de rases i creació de terraplens. Tots els residus produïts durant l'excavació, demolició i retirada d'arbres i infraestructures en desús, s'indica que es transportaran a un abocador.  
Entre les potencials afeccions derivades de l'execució del projecte, s'esmenten en l'EIA el risc d'abocament associat a l'ús de maquinària, l'acumulació de depòsits incontrolats i els generats per la demolició en particular i per les obres, en general, la contaminació de l'aire per partícules i gasos de combustió de la maquinària, o el soroll per les obres.  
  
L'EIA incorpora mesures generals per a la minoració de les dites afeccions, com ara: reg de la zona de trànsit, limitació de la velocitat, cobriment de les banyeres dels camions i magatzem de terres a resguard del vent per a evitar la dispersió de pols; les obres es faran en horari diürn, per a evitar molèsties per soroll en l'entorn de l'actuació; els residus s'emmagatzemaran en contenidors adequats fins a la seua entrega a un gestor autoritzat; es prohibeix la crema de qualsevol material; es reintroduiran en les obres els materials d'excavació que siga possible recuperar; es revisaran i mantindran la maquinària i els vehicles d'obra de manera periòdica; si apareguera qualsevol element arqueològic, es paralitzaran les obres i es comunicarà a l'òrgan competent.  
  
Atés que el llit de la rambla de Cervera apareix inclòs com a sòl forestal en l'inventari de la Comunitat Valenciana, s'inclou en l'EIA la necessitat d'aplicar les previsions del Decret 7/2004, de 23 de gener, de prevenció d'incendis forestals.  
En el programa de vigilància ambiental de l'EIA s'inclouen una sèrie de controls i supervisió a peu d'obra amb l'objectiu de verificar l'adopció de les mesures preventives i correctores considerades, així com la seua efectivitat. Les labors realitzades es reflectiran en informes.  
  
Consideracions jurídiques  
Els projectes d'urbanització de plans parcials d'ús industrial que desenvolupen plans generals d'ordenació urbana o normes subsidiàries i complementàries del planejament no sotmesos a avaluació o estimació d'impacte ambiental estan sotmesos a estimació d'impacte ambiental, d'acord amb l'apartat 3.f de l'annex II del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent estimació d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'urbanització del polígon industrial Sector 11, Collet II de Benicarló (Castelló), sempre que l'actuació es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i es complisquen les condicions establides en l'apartat segon.  
  
Segon  
Com a condicions complementàries s'estableixen les següents:  
1. Els residus generats durant les obres d'urbanització seran degudament gestionats a través d'empreses autoritzades.  
2. S'adoptaran les mesures que, si és el cas, establisca l'òrgan competent en matèria de patrimoni cultural, en relació amb el patrimoni etnològic. Si durant l'execució de les obres es produïra qualsevol troballa d'elements del patrimoni cultural, se'n procedirà a la paralització i a la comunicació a l'òrgan competent.  
3. Atesa la proximitat a sòl forestal (rambla de Cervera), s'adoptaran durant les obres les mesures de prevenció d'incendis establides en el Decret 7/2004, de 23 de gener.  
4. L'Ajuntament haurà de considerar la presència prèvia de l'empresa IFF, SL, en l'autorització de noves instal·lacions industrials, a fi de no induir increments en el risc d'accidents greus. De la mateixa manera, adoptarà les mesures adequades per a evitar la implantació d'activitats que congreguen la presència massiva de població que puga resultar exposada al risc esmentat, com ara activitats esportives, de serveis o de pública concurrència.  
5. Les actuacions incloses en el programa de vigilància ambiental es documentaran a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia.  
6. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets es consideren pertinents.  
  
Quart  
Publicar en el Diari Oficial de la Comunitat Valenciana un extracte de la present estimació d'impacte ambiental, d'acord amb el que disposa l'article 31 del dit Decret 162/1990, de 15 d'octubre.  
  
València, 21 de novembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de gener de 2016.- El director general de Medi Natural i d'Avaluació Ambiental: Antoni Marzo i Pastor.